Morfoloog

'n Morfoloog (meervoud: morfoloë) is die benaming van 'n persoon wat 'n kenner in morfologie is.

Afrikaanse morfoloë 
In Afrikaanse Morfologie is daar verskeie wat ŉ belangrike bydrae tot die morfologiese studie gemaak het. Die twee belangrikste publikasies in terme van morfologie is eerstens dié van Willem Kempen, naamlik Samestelling, afleiding en woordsoortelike meerfunksionaliteit in Afrikaans (1969) en naas Kempen is daar ook die publikasie van Johan Combrink, naamlik Afrikaanse morfologie: capita exemplaria (1990a).

Enkele belangrike morfoloë en taalkundiges (alfabeties)

Rudie Botha 
Hy is ŉ professor in linguistiek by die Universiteit van Stellenbosch asook ŉ professor by die Universiteit van Utrecht. Hy het sy studies gedoen in die morfologiese teorie, die Afrikaanse woordformasie asook die konseptuele fondasies van linguistiese teorieë.

Jac Conradie 
Hy het in 1975 as lektor by die Randse Afrikaanse Universiteit begin in die Departement Afrikaans en Nederlands. Sy vernaamste studies was in Taalgeskiedenis en Sintaksis. Hy is in 2002 tot professor bevorder en het in 2009 afgetree. Hy is tans nog steeds werksaam as ŉ navorser en gee deeltydse onderrig en studieleiding. Hy was ook die outeur en mede-outeur van verskeie boeke en het ook verskeie artikels geskryf.

Meyer de Villiers (1913–1995) 
Meyer de Villiers was ŉ professor aan die Universiteit van Stellenbosch in die Departement Afrikaans en Nederlands vanaf 1953 tot 1978. Hy was ook ŉ dosent by die Universiteit van Kaapstad voordat hy by die Universiteit van Stellenbosch aangesluit het. Hy was die outeur van verskeie Afrikaanse woordeboeke asook handboeke.

Boeke deur hom geskryf 
 Woordsoorte, Werkwoorde en Tye, 1948
 Nederlands vir Suid-Afrika (1960: Nederlands en Afrikaans), 1956
 Afrikaanse klankleer, 1958
 Norme en Afwykinge in Taal, Annale U.S., 1959
 Afrikaanse klankleer; fonetiek, fonologie en woordbou, A. A. Balkema, 1969
 Kernwoordeboek, 1967 (Mede-outeurs: J. Smuts, & L. C. Eksteen) (1971: Nasionale Woordeboek)
 Die Semantiek van Afrikaans, 1975
 Afrikaanse Grammatika vir Volwassenes, 1983
 Afrikaanse klankleer (Mede-outeur: Fritz Ponelis), Tafelberg, 1987
 Idiomewoordeboek, Nasou, 1988
 Moderne Afrikaans vir Standerd 6
 Moderne Afrikaans vir Standerd 7 en 8 (Mede-outeur: Anna M. Uys)

Francois Odendal (1926–2013) 
Francois Odendal het studeer aan die Universiteit van Stellenbosch en het ook ŉ jaar by die Universiteit van Utrecht spandeer. Hy het vanaf 1953–1956 as terminoloog gewerk by die Buro vir Terminologie van die Suid-Afrikaanse Akademie vir Wetenskap en Kuns. In1956 is hy aangestel as mede-outeur van die Woordeboek van die Afrikaanse Taal (WAT) by Stellenbosch en is in 1962 as die hoofredakteur aangestel. Hy was ook ŉ professor in Afrikaans in 1966 aan die universiteit van die Wes-Kaap en in 1968–1990 ŉ professor van Afrikaans- en Nederlandse Linguistiek aan die Rand Afrikaanse universiteit.

Boeke deur hom geskryf 
 Die struktuur van die Afrikaanse wortelmorfeem, HAUM, 1962
 Taal as sisteem, RAU, 1969
 Aspekte van taal, Nasou, 1973
 Verklarende Handwoordeboek van die Afrikaanse Taal (HAT) tweede en derde uitgawes, Perskor, 1979 en 1994.
 Kort taalkundige reis deur N. P. van Wyk Louw, RAU, 1987
 Afrikaans op sy beste (mede-outeur: A.F. Prinsloo), Van Schaik, 1995
 Kernwoordeboek, Maskew Miller Longman, 2000
 Verklarende Handwoordeboek van die Afrikaanse Taal (HAT) (Mede-outeur: R. H. Gouws), vierde uitgawe, Maskew Miller Longman, 2000
 HAT Verklarende woordeboek (Mede-outeur: R. H. Gouws), Pearson, 2005

Verwysings 

Morfologie (taalkunde)